Paola Broznić, 8.r., OŠ Vežica, Rijeka

Mentorica: Mihovila Čeperić-Biljan

HRVATSKA KUĆA - MATERINA PRIČA

Ulazim kroz drvena vrata okićena svečanim zelenilom nade i života. Prvi sam puta u Hrvatskoj kući Materina priča. Vrlo sam uzbuđena, vjerojatno jer sam prvonagrađena. Gledam oko sebe, okružena sam ženama: majkama, bakama, djevojkama, djevovčicama i čujem govore iz svih hrvatskih krajeva.

Okupljeni smo oko ognjišta Zavičajne ostavštine, u kojem je napisano i oslikano nasljeđe što uščuvaše žene svakog kutka Hrvatske, dok su, kao što mogu vidjeti u ovom prostoru, tkale laneno platno, vezle rubeninu, uspavljivale djecu, kuhale na ognjištu, mijesile kruh, usitnjavale u mužarima začine, molile se ispred svetačkih slika, odijevale obitelj, pripremale kćeri za udaju, pjevale uspavanke djeci zibajući kolijevku, ...

Domovi su to svakoga od nas. Prepoznajem neke uporabne predmete, koje sam vidjela i u svojoj široj obitelji. Osmjeh na lice izmamila mi je Singerica jer vidim svoju baku kako šije, a Licitarsko srce vraća me u četvrti razred na izlet u srce Hrvatskog zagorja, ...

Upoznajemo se i s osobom koja nas je ugostila pod krovom Hrvatske kuće, a zaslužna je i što je Materina priča u središtu Zagreba otvorila svoja vrata prije nekoliko godina posjetiteljima. Gospođa Mina Petra Petričec, naša vodeća etnodizajnerica, već više od dva desetljeća u Hrvatskoj i svijetu radi na promociji hrvatskog etno dizajna. Svoju ljubav prema motivima iz hrvatske baštine materijalizirala je osmišljavajući moderne odjevne predmete, promovirajući tako hrvatske krajeve i bogato kulturno nasljeđe našeg podneblja izvezeno na haljinama, ušiveno u poslovnim torbama, torbicama, šeširima,...

Program započinje u Dalmatinskoj konobi gdje uz bunar života od bijelog benkovačkog kamena dvije djevojčice u Ivaničkoj nošnji kazuju pjesmu na govoru svoga kraja. To je naša Hrvatska!

A oko ognjišta konobe okupljeni smo zahvaljujući voditeljici ovog natječaja i projekta HKZ Zurich gđi. Dunji Gaupp. Fotografija, koju upravo ponovno gledam, trajna je uspomena na svečanost trenutka primanja priznanja meni i mojoj mentorici prof. Mihovili u zagrljaju gđe Dunje. U mislima vidim ovu fotografiju u obiteljskom albumu koja će jednog dana biti dijelom obiteljskog nasljeđa kao i zlatni bakini morčići o kojima sam pisala.

Što li će samo pomisliti gledajući? Listajući album, vidjet će hrvatsku baštinu utkanu u rubeninu slavonskih vezova, izrezbarene krevete i ormare u kojima miriše i kuca srce naših mama, baka, prabaka, .. svih onih žena koje su vrijedno uščuvale obiteljske vrijednosti kraja u kojem su rođene, a gledajući nas sve zajedno pod ovim krovom moći će se uvjeriti i u istinitost stare hrvatske poslovice "Gdje čeljad nije bijesna, ni kuća nije tijesna."

I mi smo danas ovdje okupljeni svojim literarnim i likovnim radovima doprinjeli da Hrvatska kuća oživi te odiše bojama, oblicima i riječima različitih krajeva Hrvatske povezujući baštinu u priče i pjesme postojanja koje smo započele u majčinom zagrljaju i u našim obiteljima, a oblikovali ih krajevi Lijepe naše iz kojih potječemo.

Na nama je da iskustva upijenih oko zajedničkog stola nastavimo prenositi, stoga po završetku svečanosti pohranjujem pojedinosti ovog prostora u sjećanje.

Još jednom razgledavam uporabne predmete iz svih hrvatskih krajeva, upijam mirise iz dvjesto godina starog zagrebačkog ormara, divim se čipkastim ukrasima na jastucima, stolnjacima, vezovima narodnih nošnji pa se fotografiramo u svim prostorima prošlosti hrvatskih kuća Zagorja, Slavonije, Moslavine, Dalmacije, ..., ne bismo li i tako trajno sačuvali trenutak sadašnjosti koje su u prošlosti istkale vrijedne ruke žena našeg naroda, a za njihovu neprolaznu ljepotu zaslužne su neke druge žene, koje sam danas upoznala.

U meni i svima koji su danas bili ugošćeni pod ovim krovom u glavnom gradu Hrvatske nastavlja kucati, kao što piše u velikom izloženom licitaru, TOPLO SRCE HRVATSKOGA PUKA koje me ispunilo ponosom i zahvalnošću te posvjestilo važnost i ulogu žene u kućanstvu, a potom i nadahnulo i obvezalo da nastavim vrednovati, prenositi i pokazivati kulturu življenja koja je zalog opstanka jednog naroda i poveznica svih koji obitavaju na ovim prostorima ili su u svoje domove diljem svijeta ugradili tradiciju hrvatskih krajeva iz kojih su došli.

Hrvatska kuća u ovaj svibanjski dan bila je istovremeno i prošlost, i sadašnjost, i budućnost, tj. bila je prošlost u sadašnjosti za budućnost. I ja sam, kao nagrađena učenica njen dio, i jednog dana nastavit ću pričati... materinu priču...